Diari Oficial de la Generalitat Valenciana


Sumari del DOGV 2600, del 05-10-1995 (1995/836345)

RESOLUCIÓ de 2 d'octubre de 1995, de la Direcció General de Coordinació Institucional i Secretariat del Govern, per la qual es disposa la publicació del conveni de col·laboració entre la Generalitat Valenciana, el Ministeri d'Indústria i Energia, l'Ajuntament d'Alacant, la Companyia Logística d'Hidrocarburs i l'Autoritat Portuària d'Alacant, per al trasllat de la planta d'emmagatzemament i distribució de productes petrolífers situada al port d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2600

Data del DOGV
:   05-10-1995

Secció del DOGV
:   ALTRES DISPOSICIONS

Número del document
:   1995/836345


Data del document
:   02-10-1995

Organisme emissor
:   Presidència de la Generalitat

Tipus de document
:   Resolució

RESOLUCIó de 2 d'octubre de 1995, de la Direcció General de Coordinació Institucional i Secretariat del Govern, per la qual es disposa la publicació del conveni de col·laboració entre la Generalitat Valenciana, el Ministeri d'Indústria i Energia, l'Ajuntament d'Alacant, la Companyia Logística d'Hidrocarburs i l'Autoritat Portuària d'Alacant, per al trasllat de la planta d'emmagatzemament i distribució de productes petrolífers situada al port d'Alacant.   
Subscrit, després de la tramitació reglamentària, entre la Generalitat Valenciana, el Ministeri d'Indústria i Energia, l'Ajuntament d'Alacant, la Companyia Logística d'Hidrocarburs i l'Autoritat Portuària d'Alacant, el dia 6 de març de 1995, un conveni de col·laboració per al trasllat de la planta d'emmagatzemament i distribució de productes petrolífers situada al port d'Alacant, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0691/95, i que figura com a annex d'aquesta resolució.  
València, 2 d'octubre de 1995. La directora general de Coordinació Institucional i Secretariat del Govern.  
Conveni de col·laboració entre la Generalitat Valenciana, el Ministeri d'Indústria i Energia, l'Ajuntament d'Alacant, la Companyia Logística d'Hidrocarburs i l'Autoritat Portuària d'Alacant, per al trasllat de la planta d'emmagatzemament i distribució de productes petrolífers situada al port d'Alacant.  
Alacant, 6 de març de 1995,  
Reunits,  
El Sr. Joan Lerma i Blasco, president de la Generalitat Valenciana.  
El Sr. Juan Manuel Eguiagaray Ucelay, ministre d'Indústria i Energia.  
El Sr. ángel Luna González, alcalde-president de l'Ajuntament d'Alacant.  
El Sr. ángel Cuesta Alduini, president de l'Autoritat Portuària d'Alacant.  
El Sr. Juan Sancho Rof, president de la Companyia Logística d'Hidrocarburs CLH, SA  
Exposen  
I. Que la Companyia Logística d'Hidrocarburs CLH, SA (d'ara endavant CLH) és titular d'una instal·lació d'emmagatzemament i distribució de productes petrolífers, situada en terrenys del port d'Alacant.  
II. Que les institucions públiques que hi intervenen consideren que en el futur no hi ha d'haver instal·lacions d'emmagatzemament i distribució de productes petrolífers al port d'Alacant, raó per la qual les que actualment posseeix CLH han de ser traslladades a un altre lloc, en compliment, entre altres directrius, de les que inspiren el vigent Pla d'Ordenació Urbana.  
En compliment d'aquest pla s'ha iniciat una tasca de reestructuració per mitjà d'un pla especial, els objectius del qual són:  
- Aprofitar més racionalment les infrastructures existents i crear i obrir el port cap a ponent i la ciutat.  
- Reinstal·lar i situar racionalment les activitats portuàries.  
- Desenvolupar nous usos i activitats que potencien el port i la ciutat.  
- Completar el Sistema General Viari i de Comunicacions amb nous aparcaments i noves instal·lacions ferroviàries.  
III. Que CLH, atenent aquestes consideracions, desenvoluparà un projecte de proveïment de productes petrolífers a Alacant per mitjà del canvi de situació de les actuals instal·lacions a altres terrenys més apropiats, al terme municipal d'Alacant.  
IV. Que l'execució del citat projecte té un clar interès social, i repercuteix favorablement en els aspectes mediambientals. En efecte, el futur emplaçament eludeix evitar les repercussions negatives derivades de possibles accidents, amb el consegüent impacte ambiental, a les instal·lacions de productes petrolífers en les proximitats de zones habitades. D'altra banda, redueix el risc d'accident per al trànsit de vehicles que transporten derivats del petroli dins el nucli urbà.  
D'acord amb tot això, les entitats públiques que hi intervenen es comprometen, en l'àmbit de les seues competències, a realitzar aquelles actuacions necessàries per a l'efectiva execució del projecte.  
Per tot el que s'ha exposat, les parts que hi intervenen  
Acorden  
Subscriure aquest conveni de col·laboració, per tal de coordinar les actuacions previstes i fixar les obligacions de cadascuna de les parts, d'acord amb les següents:  
Clàusules  
Primera. CLH es compromet a construir al seu càrrec unes noves instal·lacions d'emmagatzemament i distribució de productes petrolífers en els terrenys denominats Els Reiets, actualment propietat de la Generalitat Valenciana, i a dotar-los de modernes dispositius de control que garantiran tant el subministrament de combustible a la zona com la seguretat en les operacions.  
Així mateix, CLH construirà a càrrec seu el ramal d'oleoducte que connecta la nova instal·lació en Els Reiets amb l'oleoducte Cartagena-Alacant.  
Segona. Amb aquesta finalitat, la Generalitat Valenciana, d'acord amb la legislació vigent, iniciarà els tràmits corresponents que permeten a CLH la instal·lació d'un centre d'emmagatzemament i distribució de productes petrolífers als terrenys denominats Els Reiets.  
D'acord amb això, CLH realitzarà els estudis tècnics necessaris per a la delimitació, dins els terrenys propietat de la Generalitat Valenciana, de la parcel·la més adequada per a l'assentament de les instal·lacions d'emmagatzemament i distribució.  
Una vegada delimitada la parcel·la referida en el paràgraf anterior, aquesta serà adquirida per CLH a la Generalitat Valenciana, segons la valoració que a aquest efecte es realitze per l'administració autonòmica en funció de la qualificació urbanística del sòl en el moment de la firma d'aquest acord marc.  
Tercera. L'alcalde-president de l'Ajuntament d'Alacant procedirà a efectuar els procediments urbanístics necessaris, pel que fa a l'adequació del plantejament urbanístic municipal, per a possibilitar que el trasllat de les actuals activitats i instal·lacions que CLH té al port fins a la parcel·la delimitada als terrenys denominats Els Reiets s'acomode a la normativa urbanística aplicable, i qualificar-la com a Sistema General Tècnic d'Infrastructures.  
Una vegada CLH haurà adquirit els terrenys per a la instal·lació, l'Ajuntament d'Alacant, prèvia presentació per CLH dels projectes i documentes necessaris, es compromet a la tramitació, al més aviat possible, dels permisos, les llicències i les autoritzacions legalment preceptives per a construir i posar en funcionament les citades instal·lacions.  
Quarta. La Generalitat Valenciana, a través de la Conselleria d'Indústria, Comerç i Turisme, es compromet a accelerar els tràmits que calguen per a l'efectiva execució d'aquestes actuacions.  
Cinquena. L'autoritat portuària i CLH acordaran la resolució de mutu acord, i en els termes previstos en la legislació vigent, de les concessions administratives atorgades a CLH sobre els terrenys portuaris. El lliurament dels terrenys es realitzarà una vegada conclòs el procés de desmantellament de les actuals instal·lacions. Les instal·lacions que no siguen edificis quedaran en propietat de CLH, que procedirà al desmantellament.  
Amb aquest conveni, l'Autoritat Portuària i CLH declaren extingides totes les responsabilitats que puguen resultar per raó de l'ocupació dels terrenys o del seu lliurament en virtut d'aquest, i dels procediments que actualment es mantenen entre ells, i sobre els quals CLH presentarà els escrits de desistiment oportuns, i cada part assumirà les costes produïdes a instància seua.  
L'Autoritat Portuària atorgarà les concessions i permisos necessaris perquè CLH puga construir, sobre una parcel·la de no menys de 600 m2, una nova instal·lació de descàrrega de BB.TT., estació de bombament i subministrament de vaixells, al sector de ponent, moll núm. 11, a la zona de descàrrega de granells líquids, perquè puga connectar aquesta instal·lació amb l'actual oleoducte del port a la instal·lació aeroportuària.  
Sisena. Atesos els beneficis mediambientals que es deriven del projecte i la millora en les condicions de seguretat, el Ministeri d'indústria i Energia realitzarà els tràmits oportuns per a concedir ajudes del Fons Europeu de Desenvolupament Regional FEDER, amb càrrec al subeix 6.3. «Medi Ambient» del Marc de Suport Comunitari (MAC) Plurirregional.  
Setena. El termini màxim per posar en funcionament les noves instal·lacions s'estableix en divuit mesos comptadors des de l'obtenció de les llicències d'obra i d'activitat i la plena disposició dels terrenys.  
CLH es compromet a posar en funcionament les noves instal·lacions dins el termini assenyalat, i en els sis mesos següents a desmantellar en la totalitat les actuals instal·lacions ubicades al port d'Alacant. A més, CLH es compromet a realitzar el total desmantellament de les instal·lacions de fuel-oil actualment en desús, en el termini màxim de dos mesos des de la data de signatura d'aquest conveni.  
Vuitena. Per al seguiment de l'execució del conveni, es constituirà una comissió encarregada integrada per:  
- Un representant de la Conselleria d'Indústria, Comerç i Turisme de la Generalitat Valenciana.  
- Un representant de la Secretaria General de l'Energia i Recursos Minerals del Ministeri d'Indústria i Energia.  
- Un representant de l'Ajuntament d'Alacant  
- Un representant de l'autoritat portuària d'Alacant.  
- Un representant de la Companyia Logística d'Hidrocarburs, CLH, SA  
Novena. Aquest conveni vigirà des de la signatura fins la posada en funcionament de les noves instal·lacions i el desmantellament de les actuals, llevat que les parts decidesquen la substitució o anul·lació dels pactes no executats.  
I com a prova de conformitat amb tot el que precedeix, els intervinents en la representació amb què respectivament actuen, signen aquest document en cinc exemplars, a la ciutat i en la data indicats al principi.